
Inšpektorat RS za varstvo pred naravnimi in drugimi nesrečami Izpostava Ljubljana, Prule 27, 1000 Ljubljana, izdaja na podlagi prvega odstavka 18. in 32. člena Zakona o inšpekcijskem nadzoru (Ur.l. RS, št. 43/07-UPB1 in 40/14) ter 50. in 54. člena Zakona o varstvu pred požarom (Ur.l. RS, št. 3/07 – UPB1 s spremembami in dopolnitvami) po uradni dolžnosti v zadevi varstva pred požarom etažnim lastnikom in uporabnikom večstanovanjskega objekta na naslovu Prvomajska ulica 3, 1270 Litija naslednjo


   	O   D   L   O   Č   B   O


1. Etažni lastniki in uporabniki večstanovanjskega objekta na naslovu Ulica Petra Klepca 5, Ljubljana: AA, BB, CC, DD, EE, FF, GG, HH, II, JJ, KK, LL, MM  (v nadaljevanju: zavezanci), ki jih zastopa upravnik XY, morajo iz skupnih prostorov večstanovanjskega objekta na naslovu Ulica Petra Klepca 5, Ljubljana  ki so istočasno tudi evakuacijske poti, odstraniti vse predmete, ki ovirajo hitro in varno evakuacijo in sicer:

· v kletni etaži, v skupnem hodniku shramb stanovalcev št. 29a, 13a in 24a odstraniti nameščene predmete: omaro, mizo, tiskalnik, televizor,

· v pritličju pred vhodom v stanovanje št. 4 odstraniti nameščene natikače, 

· v 5. nadstropju s skupnega hodnika stopnišča odstraniti nameščene predmete: pralni stroj, štedilnik s pečico, lestev, roža v cvetličnem koritu.

2.  Rok za odpravo pomanjkljivosti: do 15.01.2024.

3. O odpravi pomanjkljivosti morajo zavezanci takoj po pretečenem roku za odpravo pomanjkljivosti pisno obvestiti Inšpektorat RS za varstvo pred naravnimi in drugimi nesrečami, Izpostava Ljubljana, Prule 27, 1000 Ljubljana.

4. Pritožba zoper to odločbo ne zadrži njene izvršitve.

5. Posebni stroški v tem postopku niso nastali.


O b r a z l o ž i t e v


Dne 08.09.2023 je bil pri etažnih lastnikih in uporabnikih večstanovanjskega objekta na naslovu Petra Klepca 5, Ljubljana opravljen redni inšpekcijski nadzor iz varstva pred požarom (zapisnik št. 0611-3600/2023-1), v katerem je bila ugotovljena nepravilnost založenih in neprehodnih evakuacijskih poti. Na podlagi 33. člena Zakona o inšpekcijskem nadzoru (Ur.l. RS, št. 43/07 in 40/14) je bilo zavezancem v citiranem zapisku naloženo, da v roku do 15.10.2023 evakuacijske poti v objektu izpraznijo tako, da bodo proste in prehodne in sicer jim je bilo naloženo, da iz skupnih prostorov, ki so istočasno tudi evakuacijske poti, odstranijo vse predmete, ki ovirajo hitro in varno evakuacijo in sicer: v kletni etaži, v skupnem hodniku shramb stanovalcev št. 29a, 13a in 24a odstranijo razne predmete (omara, miza, tiskalnik, televizor); v pritličju pred vhodom v stanovanje št. 4 odstranijo nameščene natikače ter v 5. nadstropju s skupnega hodnika stopnišča odstranijo razne predmete (pralni stroj, štedilnik s pečico, lestev, roža v cvetličnem koritu).

Dne 17.10.2023 je bil pri zavezancih opravljen ponovni inšpekcijski nadzor (zapisnik št. 0611-3600/2023-2 z dne 17.10.2023), v katerem je bilo ugotovljeno, da zavezanci nepravilnosti, ugotovljene v rednem inšpekcijskem nadzoru, niso odpravili. 

Zakon o varstvu pred požarom (Ur.l. RS, št. 3/07 – UPB1 s spremembami in dopolnitvami) v četrtem odstavku 35. člena med drugim določa, da morajo biti v poslovnih, stanovanjskih in industrijskih objektih evakuacijske poti in prehodi prosti in prehodni ter označeni v skladu s predpisi. Pravilnik o požarnem redu (Ur. l. RS, št. 52/07 s spremembami in dopolnitvami) v prvem odstavku 10.a člena določa, da mora lastnik ali uporabnik stanovanjskega, poslovnega in industrijskega objekta, ki mora izdelati požarni red v skladu s predpisi, zagotoviti, da so evakuacijske poti in zasilni izhodi vedno prosti in prehodni. Ob nevarnosti mora biti uporabnikom objektov omogočena hitra in varna evakuacija.

Ker zavezanci  evakuacijskih poti v objektu niso izpraznili, da bi bile proste in prehodne in sicer  iz skupnih prostorov, ki so istočasno tudi evakuacijske poti, niso odstranili vse predmete, ki ovirajo hitro in varno evakuacijo in sicer: v kletni etaži, v skupnem hodniku shramb stanovalcev št. 29a, 13a in 24a niso odstranili omare, mize, tiskalnika in televizorja; v pritličju pred vhodom v stanovanje št. 4 niso odstranili natikačev ter v 5. nadstropju s skupnega hodnika stopnišča niso odstranili  pralnega stroja, štedilnika s pečico, lestve in rože v cvetličnem koritu, je bilo potrebno odločiti, kot izhaja iz 1. točke izreka te odločbe.

Rok za odpravo pomanjkljivosti je najkasneje do 15.01.2024.

Obveznost iz tretje točke izreka je zavezancem naložena na podlagi določbe petega odstavka 29. člena Zakona o inšpekcijskem nadzoru, ki določa, da mora zavezanec takoj po preteku roka obvestiti Inšpektorat RS za varstvo pred naravnimi in drugimi nesrečami, Izpostava Ljubljana, Prule 27, 1000 Ljubljana, o odpravi pomanjkljivosti.

Četrta točka izreka odločbe temelji na določbi 30. člena Zakona o inšpekcijskem nadzoru, ki določa, da pritožba zoper odločbo inšpektorja ne zadrži njene izvršitve, če s posebnim zakonom ni drugače določeno.

Skladno s 118. členom Zakona s splošnem upravnem postopku (Ur.l. RS, št. 24/06 – UPB2 s spremembami in dopolnitvami) posebni stroški v tem postopku niso nastali. 

V skladu s tretjim odstavkom 125. člena Stanovanjskega zakona (Ur.l. RS, št. 69/03 s spremembami in dopolnitvami) mora upravnik o izdaji te odločbe obvestiti etažne lastnike.

Odločba je izdana po uradni dolžnosti in je v skladu z določili 22. člena Zakona o upravnih taksah (Ur.l. RS, št. 106/10-UPB 5 in 32/16) oproščena plačila takse.

Pouk o pravnem sredstvu: Zoper to odločbo je dopustna pritožba v roku 15 dni po prejemu te odločbe ministru za obrambo, Vojkova cesta 55, Ljubljana. Pritožba se vloži ali da ustno na zapisnik neposredno pri organu, ki je odločbo izdal.

Za pritožbo je potrebno plačati upravno takso v višini 18,10 EUR na transakcijski račun IBAN:  SI56 01100-8450051146, referenca: SI11 19135-7111002-00002012. V obrazcu UPN izpolnite polja: Koda namena: GOVT; Namen/rok plačila: Plačilo upravne takse; BIC banke prejemnika: BSLJSI2X; Ime in naslov prejemnika: MORS, Inšpektorat RS za varstvo pred naravnimi in drugimi nesrečami, Vojkova cesta 61, 1000 Ljubljana. Dokazilo o plačilu upravne takse je potrebno dostaviti na Inšpektorat RS za varstvo pred naravnimi in drugimi nesrečami, Izpostava Ljubljana.  

To je fizična kopija odločbe v elektronski obliki. Zavezanec lahko zahteva, da se mu pošlje izvirnik na elektronski naslov ali potrdi skladnost kopije z izvirnikom. Uveljavljanje te zahteve ne vpliva na pravni položaj oziroma tek roka, ki je začel teči z vročitvijo kopije (drugi odstavek 65.b člena Uredbe o upravnem poslovanju, Uradni list RS, št. 9/18, 14/20, 167/20, 172/21, 68/22, 89/22 in 135/22).


                                                                                                                      INŠPEKTOR

	
	



VROČENO:
· Upravnik XY – osebno po ZUP-u

